ועדת הכספים, כנסת 22, פרוטוקול מספר 54, 2020-02-25 11:00

משה גפני: אנחנו עוברים לסעיף האחרון בסדר היום: הסוגיות הכרוכות בתיקון מס' 116 לחוק התכנון והבנייה ותקנות העבירות המינהליות ומדיניות המשרדים בדבר יישומן.

משה גפני: היה דיון בוועדה המסדרת על הקדמת הבחירות.

משה גפני: באותו לילה העלה חבר הכנסת אחמד טיבי את מה שמכונה "חוק קמיניץ", את העבירות מינהליות וכל מה שנלווה לעניין הזה.

משה גפני: הוא ביקש שיוקפא כל העניין הזה.

משה גפני: כשביקשו ממני שאקיים את הדיון בעניין, אמרתי שאני לא יכול לקיים את הדיון בעניין אם לא תהיה הסכמה.

משה גפני: אמרתי שמכיוון שאין חוק שעומד על סדר היום, מכיוון שאין בקשה של הממשלה, אצטרך לקבל הסכמה.

משה גפני: דיברתי עם חבר הכנסת טיבי על העניין הזה, דיברתי עם שר המשפטים, דיברתי עם ארז קמיניץ.

משה גפני: החוק שהעבירו בשעתו – העבירו אותו בוועדת הפנים, לא פה – מכונה "חוק קמיניץ".

אוסאמה סעדי: תיקון 116.

משה גפני: כן, תיקון 116.

משה גפני: דיברתי עם שר המשפטים ועם ארז קמיניץ.

משה גפני: הוא העביר אלי גם מכתב, בו הוא כותב שהם נמצאים בדיונים כדי להקל בכל הנושאים האלה שהעלה חבר הכנסת טיבי.

משה גפני: ביקשתי לא לקיים את הדיון הזה.

משה גפני: אמר לי חבר הכנסת טיבי, ובצדק מבחינתו, "אתה הבטחת בוועדה".

משה גפני: הייתה בקשה של עודד פורר שקיימתי.

משה גפני: החלטתי שאנחנו מקיימים את הדיון.

משה גפני: אני לא אהפוך את הדיון על הנושא הזה לפסטיבל, במיוחד לא כשאנחנו ערב בחירות.

משה גפני: כותב לי ארז קמיניץ כך: "בהמשך לבקשת שר המשפטים, ובהמשך לדיון שנערך בוועדת הכספים בראשותך בתאריך 30.12.2019, נערכת בעת הזאת בדיקה באשר למדיניות האכיפה הנוהגת ברמה המדינתית בעבירות תכנון ובנייה - בחינה זו נעשית בין היתר בהתייחס למגזר הערבי ולמגזר החקלאי אשר טענותיהם נגד הפעלת הכלים החדשים שנקבעו בתיקון 116 לחוק תכנון והבנייה שנקבעו על פיו נשמעו בהרחבה בישיבה האמורה בוועדת הכספים.

משה גפני: עד היום נערכו מספר ישיבות עם הגורמים השונים הנוגעים לעניין, במטרה לבחון את המצוקות התכנוניות הקיימות המאפשרות לתת להן מענה".

משה גפני: יש בעיה תכנונית, מה שאתה העלית כאן.

משה גפני: לא יכול להיות שנותנים קנסות מינהליים נוראיים.

משה גפני: הוא מתייחס לעניין הזה.

משה גפני: "נבחנות החלטות שונות במקרים קונקרטיים בכל הנוגע למגזר הערבי.

משה גפני: בהמשך לישיבות רבות שנעשו בעבר, נערכה לאחרונה ישיבה עם אנשי עיריית קלנסווה ועם גורמי התכנון בוועדה המחוזית מרכז, שבמהלכה הוצג מתווה אפשרי למתן פתרונות לתושבים שמבני המגורים שלהם מצויים תחת קו המתח הגבוה, וכן בהתייחס לפתרונות תכנוניים כלליים יותר ליישוב.

משה גפני: כמו כן, נקבעה ישיבת המשך עם ראש עיריית כפר קאסם, וכן עם ראש עיריית טירה.

משה גפני: בכל הנוגע למגזר החקלאי, נערכו ישיבות עם יושב-ראש מרכז המועצות האזוריות, מזכ"ל תנועת המושבים וראשי רמ"י, שבהן נדונו האפשרויות מבחינת ההקלות במדיניות הנוגעות לשימושי פלח בחלקה א' בנחלה, דבר שעשוי לתת מענה לפחות לחלק מהמצוקות הקיימות.

משה גפני: לגבי המגזר החקלאי - ישיבות המשך פרטניות עם גורמי רמ"י ומינהל התכנון נקבעו לחודש מרץ".

משה גפני: אני לא קורא את המשך המכתב, בגלל שבהמשך המכתב הוא מבקש ממני לא לקיים את הדיון הזה.

משה גפני: אני לא הולך להפוך את הדיון הזה לדיון, כי אנחנו ערב בחירות.

משה גפני: גם ארז קמיניץ מציין את העובדה הזאת.

משה גפני: חבר הכנסת טיבי העלה את העניין הזה.

משה גפני: חבר הכנסת טיבי, בבקשה.

אחמד טיבי: תודה רבה, אדוני היושב-ראש.

אחמד טיבי: אדוני היושב-ראש, חוק קמיניץ, שהוא תיקון 116, הוא חוק דרקוני, אנטי חוקתי, מאיץ הריסות בתים, קובע פסיקה מינהלית, בולם אפשרות לגשת לבית המשפט כדי לקבל ארכה, דיון הוגן - דבר חסר תקדים, ראינו את התוצאות בשטח.

אחמד טיבי: הוא גם משית קנסות שלא היו, מאות אלפי שקלים על כל משפחה, קריסה כלכלית של משפחות בישובים ערביים, בישובים ערביים-דרוזיים, בישובים חקלאיים יהודיים.

אחמד טיבי: כל הזמן אמרנו, אדוני היושב-ראש, שאנחנו רוצים תכנון, שאנחנו מעוניינים בתכנון, כדי שבבוא היום, לאחר שהתכנון יהיה שם, לא יהיה צורך, אילוץ, ברירת מחדל של בנייה ללא היתר.

אחמד טיבי: אני לא מכיר מישהו שבוחר לבנות ללא היתר, עם כל הסנקציות שבדבר, כאשר יש לו אופציה של בנייה עם היתר.

אחמד טיבי: באותו לילה של פיזור הכנסת ניצלנו את התקנון כדי להציף את נושא קמיניץ.

אחמד טיבי: הייתה הסתייגות שמבקשת לבטל את חוק קמיניץ, או לחילופי חילופין - להקפיא אותו לעשר שנים או לחמש שנים.

אחמד טיבי: היה רוב מוחץ בעד ההסתייגות של כמעט כל הסיעות.

אחמד טיבי: צר לי שברגע האחרון חבר הכנסת אבי ניסנקורן אמר שיש חוות דעת משפטית שאומרת שזה חוק גדול שאי אפשר להביא ערב בחירות - אגב, הוא שייך לסיעת כחול לבן שרצתה להביא לאימוץ הכנסת את ההחלטה של עסקת טראמפ, שזה משהו גדול יותר.

אחמד טיבי: אם היינו מצביעים אז על ההקפאה, הנושא הזה היה מסתיים לטובת כלל הציבור.

אחמד טיבי: יש קונצנזוס כמעט מוחלט בכנסת, כמעט מקיר לקיר, על כמה החוק הזה דרקוני וצריך לתקן אותו.

אחמד טיבי: מה שכתב לך קמיניץ לא עונה על הצרכים – כלומר, פגישות פרטניות עם ישוב זה או אחר הן לא פתרון לחוק קמיניץ.

אחמד טיבי: גם הפגישות הפרטניות האלו לא הביאו מזור, לא הביאו לפתרון.

אחמד טיבי: השתתפנו ב-90% מהישיבות האלו אצל קמיניץ.

אחמד טיבי: כל הרשימה המשותפת, ראשי הרשויות והחקלאים היו אצלו.

אחמד טיבי: אני לא רוצה טיפול נקודתי.

אחמד טיבי: אנחנו לא רוצים שזה ילחץ פה, שזה ילחץ שם, אנחנו רוצים פתרון יסודי שיקדם תכנון ויבטל סנקציות דרקוניות, כלומר, לבטל את חוק קמיניץ, או בשלב הזה להקפיא.

משה גפני: הוא כותב כללית.

משה גפני: גם השר אמר לי שחוץ מקלנסווה לא מדברים על פתרון מקומי אלא על פתרון כללי.

משה גפני: הם עוסקים בדיונים בעניין הזה.

משה גפני: הם מבקשים לא לעשות את זה לפני בחירות כי אי אפשר לחוקק.

אחמד טיבי: מי כמוך מכיר את הדיונים וההתמשכות, לעיתים המריחה.

משה גפני: לא נאפשר את זה.

משה גפני: אחרי הבחירות תגישו חוק, אנחנו נגיש חוק.

אחמד טיבי: אנחנו יכולים לעשות משהו לפני הבחירות.

אחמד טיבי: מי כמוך מכיר, אתה גם טיפלת בבקשות שלנו כאן לגבי המצוקה של הישובים הערביים בנושא תכנון ובנייה, שיכון.

אחמד טיבי: מאז שאני בכנסת אני מבקש להקים ישובים ערביים חדשים, עיר ערבית חדשה.

אחמד טיבי: איך זה שעד עכשיו אין?

אחמד טיבי: אתה יודע כמה ישובים יהודיים הוקמו?

אחמד טיבי: מאות ישובים יהודיים.

אחמד טיבי: מה, אין ריבוי טבעי לערבים?

אחמד טיבי: אנחנו לא מתרבים?

אחמד טיבי: רק אתם מתרבים?

אחמד טיבי: אין צרכים?

אחמד טיבי: אין צרכים תרבותיים, שיכוניים, אורבניים?

משה גפני: גם עיר חרדית לא הוקמה.

יוסף ג'בארין: לפחות הקימו שכונות.

אחמד טיבי: נתמוך בכל הצרכים של קבוצות מוחלשות.

אחמד טיבי: אדוני היושב-ראש, אי אפשר עכשיו לחוקק חוק כי אנחנו שבוע לפני בחירות, אבל הוועדה יכולה להתוות דרך.

אחמד טיבי: בישיבה הקודמת הייתה הסכמה מקיר אל קיר על הקפאה לחמש שנים.

אחמד טיבי: היות וזה לא חוק שמצביעים עליו, הוועדה יכולה לקבל החלטה או המלצה על הקפאה, להתוות דרך, מה עוד שהממשלה תקום תוך כמה שבועות מהיום.

אחמד טיבי: התוויית דרך תהיה קריאת כיון, קריאה מוסרית, קריאה לפעולה.

אחמד טיבי: בנושא קמיניץ שמעתי מפלגות רבות לאחרונה, בתקופה הזאת של הבחירות – כחול-לבן הוציאו פלקט, פוסטר בעברית על הצורך לבטל את קמיניץ; הליכוד עשה הסכם עם צומת, כאשר הבסיס הוא לבטל או להקפיא את קמיניץ; ישראל-ביתנו בעד הקפאת קמיניץ; עבודה-מרצ בעד הקפאת קמיניץ; החרדים בעד הקפאת קמיניץ; המשותפת יזמה את הקפאת וביטול קמיניץ.

אחמד טיבי: מה נשאר?

אחמד טיבי: הייתי מעדיף שנבטל את החוק, אבל לא נתנו לנו.

אחמד טיבי: מה שנשאר זה התווית דרך - הצבעה או החלטת ועדה שתצא היום על הקפאת חוק קמיניץ לחמש שנים לפחות.

משה גפני: חבר הכנסת מיקי זוהר, בבקשה.

מכלוף מיקי זוהר: אני חייב להתחיל בשאלה.

מכלוף מיקי זוהר: נניח שהרצון שלכם להקפיא את חוק קמיניץ או לבטל אותו הוא רצון מוצדק - נצא מנקודת הנחה שהוא מוצדק - איך אתם יכולים לעשות את זה?

אוסאמה סעדי: אפשר, משפטית.

מכלוף מיקי זוהר: מה הדרך של המשותפת לעשות?

מכלוף מיקי זוהר: איך פוליטית עושים את זה?

מכלוף מיקי זוהר: איך אתם יודעים לבטל חוק?

מכלוף מיקי זוהר: איזה רוב יש לכם בכנסת?

מכלוף מיקי זוהר: איך אתם יודעים להוביל תהליכים בכנסת כדי לבטל את החוק הזה?

מכלוף מיקי זוהר: אתה יודע מי כן יכול להקפיא את החוק הזה?

משה גפני: מי?

מכלוף מיקי זוהר: הליכוד יכול.

אחמד טיבי: מתוך הכלא הוא יכול, מתוך בית הסוהר.

אחמד טיבי: תפסיק לעשות תעמולת בחירות.

וליד טאהא: אם היית מסכים, בדיון הקודם הוא היה מתבטל.

וליד טאהא: רק אתה התנגדת, רק הליכוד.

אחמד טיבי: חבר הכנסת זוהר, ביקשת להחריג את המושבים היהודיים.

אחמד טיבי: אתם חבורה של גזענים.

אחמד טיבי: תפסיק לעשות תעמולת בחירות.

מכלוף מיקי זוהר: אני לא לוקח חלק בקמפיין ההסתה של המשותפת, הם מסיתים כל הזמן - -

משה גפני: מה העמדה שלכם?

וליד טאהא: מיקי, מי שהורס בתים זה אתם, לא המשותפת.

אוסאמה סעדי: אתם אלה שיזמתם את החוק הזה.

אוסאמה סעדי: ראש הממשלה בנימין נתניהו הוא זה שיזם את החוק הזה, הוא זה שלחץ.

וליד טאהא: מיקי, הבעיה שלך הייתה שהחוק לא יודע להבחין בין עבירה לעבירה.

מכלוף מיקי זוהר: במקום להושיט יד לדו-קיום, לחיים משותפים, לשגשוג ופריחה לחברה הערבית - -

וליד טאהא: בוא תודיע על ביטול קמיניץ.

מכלוף מיקי זוהר: למה הרשימה המשותפת לא מקדמת את החברה הערבית?

מכלוף מיקי זוהר: כי היא פועלת לפילוג והסתה, לא לדו-קיום.

אוסאמה סעדי: המאסטרו של זה הוא ראש הממשלה שלך.

אחמד טיבי: מיקי, לא יהיה לכם כלי לבטל את החוק, אתה יודע למה?

אחמד טיבי: כי ביבי לא יהיה ראש ממשלה.

מכלוף מיקי זוהר: אנחנו קרובים ל-61 מנדטים.

משה גפני: מיקי, תגיד את עמדתכם בעניין.

מכלוף מיקי זוהר: אם יש למישהו את היכולת, לא רק בדיבורים, לעשות שינוי למען המגזר הערבי, זה לליכוד.

אוסאמה סעדי: ראינו עשר שנים מה הוא עשה.

ע'דיר כמאל מריח: ממש, מיקי.

ע'דיר כמאל מריח: אתה בא לעשות תעמולת בחירות.

ע'דיר כמאל מריח: מיקי, תתעורר.

מכלוף מיקי זוהר: הם לא מסוגלים לעכל שהליכוד החליט לדבר למגזר הערבי, לבקש ממנו תמיכה.

ע'דיר כמאל מריח: מה שאתם עושים זה רק לדבר.

מכלוף מיקי זוהר: אתה יודע, גפני, למה הם חוששים?

מכלוף מיקי זוהר: כי אנחנו יכולים לשנות, ואנחנו גם נעשה.

אוסאמה סעדי: מה עשיתם בעשר שנים?

מכלוף מיקי זוהר: מהרגע שקיבלתי החלטה לחולל שינוי באסטרטגיה של הליכוד ולהפסיק לוותר על מגזר כל כך חשוב למדינת ישראל, שזה המגזר הערבי, ראש הממשלה לא רק אימץ את הבקשה, הוא גם הגיע, התראיין למגזר ואמר להם מה הוא חושב.

איימן עודה: אתם משקשקים מפחד, אתם מפחדים מאיתנו.

משה גפני: מיקי, מה העמדה שלכם לגבי ההקפאה?

מכלוף מיקי זוהר: דיברתי עם עשרות אנשים, אם לא עם מאות אנשים מהמגזר, שמעתי את הצעקה, שמעתי את הזעקה.

מכלוף מיקי זוהר: שמעתי שיש הרבה מאוד דברים שלא מאפשרים למגזר לקבל כמו שמקבל כל אזרח במדינת ישראל.

אוסאמה סעדי: רק עכשיו שמעת את זה?

אוסאמה סעדי: הייתם בשלטון עשר שנים.

אוסאמה סעדי: כל הזמן צעקנו.

אוסאמה סעדי: איפה היית?

חמד עמאר: מיקי, ההצגה שלך לא תעזור במגזר הדרוזי.

חמד עמאר: לא תעזור לך ההצגה הזאת במגזר הדרוזי.

אחמד טיבי: גם לא אצל יהודים.

משה גפני: מיקי, מה המסקנה?

אחמד טיבי: שהמשותפת צודקת.

מכלוף מיקי זוהר: אנחנו עושים, אתם מדברים.

אחמד טיבי: אתם הורסים, אנחנו בונים.

מכלוף מיקי זוהר: אנחנו נוכיח בעשייה, לא בדיבורים.

משה גפני: מה הולך להיות?

אוסאמה סעדי: מה עשיתם בעשר שנים?

מכלוף מיקי זוהר: המגזר יתמוך, הוא יראה למה אנחנו מסוגלים.

איימן עודה: כבוד היושב-ראש, שמענו את נציג הליכוד, שמענו את מיקי זוהר אומר שהם יבטלו את חוק קמיניץ.

איימן עודה: אנחנו מבקשים ממנו להצטרף אלינו עכשיו כדי לבטל את החוק.

איימן עודה: לפני שנתיים וחצי, אחרי הרס בתים בקלסווה, ראש הממשלה פרסם פוסט, וכך הוא כתב: "כוחותינו הורסים בתים בקלנסווה".

איימן עודה: אותה גישה של "כוחותינו" ממשיכה בחוק קמיניץ, בחילופי אוכלוסין, בדיל של המאה.

איימן עודה: כבוד היושב-ראש, תסתכל על הנוכחות פה - מנסור עבאס, ג'אבר, אחמד, אוסאמה, יוסף ג'בארין ווליד טאהא.

איימן עודה: עזבנו את הכל, באנו רק בשביל לבטל את החוק הזה.

איימן עודה: אני שמח שיש תמימות דעים.

איימן עודה: אנחנו נעשה הכל כדי לבטל את החוק.

חמד עמאר: נסעתי שלוש שעות עד כאן.

חמד עמאר: באתי בתקווה, חשבתי שהשר החליט להביא תקנות, החליט להביא הקפאה לחוק ואנחנו כאן נשב ונצביע.

חמד עמאר: אני יודע שיש רוב מוחלט כדי לבטל את החוק.

חמד עמאר: לא באתי כדי לשמוע הצגה של מיקי זוהר.

חמד עמאר: אני מאוד מתבייש שהוא לקח נושא כל כך רגיש, כל כך נוגע לכל אחד ואחד מהמגזר הערבי והדרוזי.

חמד עמאר: אתמול הגיע אלי מישהו משפרעם לא מהמגזר הדרוזי והראה לי צו הריסה.

חמד עמאר: רוצים להרוס לו את הבית שהוא בנה.

חמד עמאר: אמרו לו שב-6.3 הם הולכים להרוס לו את הבית.

חמד עמאר: אמרתי לו שאני מגיע היום לדיון.

חמד עמאר: אמרתי לו שיושב ראש ועדת הכספים הוא אדם מאוד רציני, לא יכול להיות שהוא תזמן דיון בשביל שאני אשמע את מיקי זוהר אומר את הדברים האלה.

חמד עמאר: צריך להקפיא את החוק הדרקוני הזה.

חמד עמאר: אנחנו בישראל ביתנו נצביע בעד הקפאה, נצביע בעד ביטול.

חמד עמאר: חבל שלא ניצלנו את זה בליל הבחירות, שמענו לאבי ניסנקורן.

חמד עמאר: חבל ששמענו לו.

אוסאמה סעדי: שמענו את מה שאמר ארז קמיניץ.

אוסאמה סעדי: אמנם היו פגישות רבות עם קמיניץ, וגם יש פגישות מתוכננות, אבל זה כמו טיפול כירורגי.

אוסאמה סעדי: שלשום היינו בכפר נחף.

אוסאמה סעדי: יש צווים שניתנים עכשיו, בימים אלה.

אוסאמה סעדי: בשעות האלו יש עשרות אם לא מאות אזהרות וקנסות בכאבול.

אוסאמה סעדי: אם הוא באמת מקיים דיונים ובוחן את הסוגיות לעומק, הוא צריך לדעת שיש כבר הסכמות מקיר לקיר.

אוסאמה סעדי: יש פה גם את ההסכם הקואליציוני שחתם עליו ראש הממשלה ביבי נתניהו.

אוסאמה סעדי: ביבי נתניהו חתום על הסכם להקפאת חוק קמיניץ.

אוסאמה סעדי: מיקי זוהר עשה פה תרגילים והצגות אבל לא אמר מילה וחצי מילה על חוק קמיניץ - זה צ'ק ללא כיסוי.

אוסאמה סעדי: על מנת שהדיון פה יהיה אפקטיבי, אנחנו מציעים, לאור המכתב של קמיניץ, שהוועדה תמליץ שעד סיום הדיון, שעד סיום הבחינה לא יינתנו התראות וקנסות.

משה גפני: אני מאמץ את ההצעה הזאת.

משה גפני: אני אודיע בשם הוועדה שאנחנו מבקשים להקפיא את זה עד שייגמרו הדיונים.

וליד טאהא: היית צריך להיות בכפר קאסם, אדוני היושב-ראש, כדי להבין את הרגשות של האנשים הנרדפים כתוצאה מהתיקון הזה.

וליד טאהא: אנחנו צריכים לבטל את התיקון זה.

משה גפני: אם הייתי בן אדם נורמלי, לא הייתי מקיים את הדיון הזה עכשיו, חמישה ימים לפני בחירות.

משה גפני: מבקש ממני ארז בשם השר.

משה גפני: הוא לא כתב שזה בשם השר.

משה גפני: הוא גם דיבר איתי בטלפון.

משה גפני: הוא ביקש ממני לדחות את הדיון, הוא ביקש שהדיון לא יהיה ערב בחירות.

משה גפני: את הדיון הזה קיימתי בגלל אחמד טיבי, הבטחתי לו אז.

אחמד טיבי: אמרנו את זה בישיבה.

משה גפני: אמרנו בישיבה שאנחנו מקיימים את הדיון הזה.

משה גפני: ראש מועצת בית ג'אן, בבקשה.

ראדי נג'ם: אדוני היושב-ראש, ידוע שהייתה עצימת עיניים בישובים הערביים במשך הרבה שנים בכל מה שקשור לתכנון ובנייה.

ראדי נג'ם: במקום שהמדינה תיתן פתרון, היא באה במקל והטילה את האחריות, גלגלה את האחריות על ראשי רשויות ועל הסקטור הערבי או הדרוזי.

ראדי נג'ם: אפשר לדמות את זה לאנשים שחסר להם לחם והם נאלצים לגנוב.

ראדי נג'ם: במקום להביא לחם לאנשים האלה, באים עם חוק דרסטי שלא נותן פתרון.

ראדי נג'ם: היות ודיור הוא צורך בסיסי של כל אזרח במדינת ישראל, אני מבקש בשם ראשי הרשויות להקפיא את העניין הזה, לתת פתרון הולם - רק כך אפשר יהיה לפתור את הבעיה.

וליד טאהא: רק פתרון של תכנון, לא רדיפה.

מרדכי יוגב: אדוני היושב-ראש, אולי מילאת את הבטחתך לחבר, אבל זה מחייב דיון רציני.

וליד טאהא: לחברה, לא לחבר.

מרדכי יוגב: זה מחייב דיון רציני.

משה גפני: זה יהיה.

יוסף ג'בארין: זה סיכום בין הליכוד לבין צומת.

מרדכי יוגב: החוק מחייב דיון רציני, לא חמישה ימים לפני בחירות.

וליד טאהא: כבר היה דיון רציני.

וליד טאהא: עכשיו צריכה להיות הצבעה, לא דיון.

מרדכי יוגב: יש הרבה מאוד צדדים.

מרדכי יוגב: אני חושב שצריך להפסיק את הדיון כאן.

מרדכי יוגב: כל המציאות מחייבת דיון רציני מאוד.

משה גפני: זה מה שיקרה.

מרדכי יוגב: אי אפשר לקיים אותו בחופזה.

משה גפני: ועדת הכספים ממליצה להקפיא את הפעולות שנעשות, את כל מה שעלה כאן בדיונים, עד שיסתיימו הדיונים במשרד המשפטים עם ארז קמיניץ, השר אמיר אוחנה, כל מה שנלווה לעניין הזה.

משה גפני: כדי לשנות את החוק נצטרך אחרי הבחירות תיקון חקיקה.

משה גפני: אם אלו יהיו המסקנות, זה מה שנצטרך לעשות.

משה גפני: אפשר יהיה גם להגיש הצעות חוק פרטיות כד להקפיא את זה.

משה גפני: חבר הכנסת טיבי, אני מודה לך שהעלית את העניין הזה, אני מודה לאוסאמה.

חמד עמאר: אני מבקש ממך להדגיש את זה, כדי שהציבור - -

משה גפני: שהציבור ידע שאין לנו סמכות כי אין כאן תקנות, אין כאן חוק.

משה גפני: אנחנו יכולים להמליץ.

משה גפני: אנחנו ממליצים לאור מה שכולם אמרו.

משה גפני: תודה רבה, הישיבה נעולה.